La version definitive de ordenance di competence legjislative (LCO) su la lenghe galese e à lassât cu la bocje garbe la plui part des organizazions impegnadis inte promozion di cheste lenghe. Il coment plui dûr al rive de Cymdeithas yr Iaith Gymraeg che e lamente il fat che no si à vût il trasferiment plen des competencis sul galês di Londre a Caerdydd / Cardiff. Dal moment che il guvier galês al à dome dai podês limitâts – e spieghe la presidente de associazion, Menna Machreth – no si varà la pussibilitât di garantî ae popolazion dal Gales ducj i dirits linguistics che i jerin stât imprometûts tal acuardi di guvier jenfri socialiscj e nazionaliscj. La Cymdeithas e bat massime su la mancjance di garanziis pal ûs de lenghe sul puest di vore e intai servizis ufierts des compagniis privadis. Une cierte delusion pal proviodiment e salte fûr ancje dal Ufici pe lenghe galese. O sin contents che si vedi rivâts al trasferiment di ciertis competencis e che si vedi fat cualchi pas indenant – a àn dite i rapresentants dal Ufici – ma nus displâs che il test fat bon al sedi plui limitât de version proponude sul imprin.
Font: Welsh Language Board, o5/10/09; Cymdeithas, 06/10/09
fur_Latn eng_Latn